Den ultimative hippe guide til Bornholm - SILVER STORIES
Caroline	 15. June 2020
Den ultimative hippe guide til Bornholm
I lyset af coronasituationen og de lukkede grænser, kan det godt være, at vi må skyde en hvid pil efter udenlandsrejser denne sommer. Men der er ikke noget, der er så skidt, at det ikke er godt for noget. Heldigvis er Danmark et fantastisk land, og der er masser af skønne steder at opleve. En af dem er solskinsøen Bornholm, som jeg har været så heldig at opleve hele to gange på halvandet år. Først på 10 dages sejlerferie med mine forældre, hvor vi sejlede fra den ene bornholmske havn til den anden. Og anden gang mellem jul og nytår, hvor jeg oplevede Bornholm mørk og kold – stadig smuk, men det var en helt anden oplevelse, end den jeg havde i sommerferien.
Jeg har længe haft planer om at dele en Bornholm-guide, fordi jeg har samlet materiale til så mange skønne steder. Og endelig er timingen her. Så står du og skal ændre ferieplanerne og blive hjemme? Så læs med her og bliv inspireret til ferie på skønne Bornholm. Jeg har valgt at dele guiden op i fem dele;
♥ Hvor du skal spise på Bornholm
♥ Hvor du skal overnatte på Bornholm
♥ Hvor du skal shoppe på Bornholm
♥ Hvad du skal opleve på Bornholm (museer og natur)
Den første del handler om, hvor du skal spise – der er så mange fede restauranter og caféer på øen. Derefter tips til fine badehoteller og andre overnatningsmuligheder. Så er det tid til shopping. Der er et væld af fine butikker og markeder. Sidst men ikke mindst deler jeg, hvad du skal se og hvad du skal opleve – fra museer til strande og overvældende natur. Det kan Bornholm i den grad også!
Her skal du spise på Bornholm
Kagebuffet hos Fru Petersens Café i Østermarie
I en gammel landsbyskole byder Fru Petersen (som er pizza-Gorms mor) på kaffe og kage. Men ikke blot et stykke kage – nej, en hel kagebuffet med mindst 14 forskellige kager. Syv bløde slags, syv hårde slags som det hører sig til et sønderjysk kaffebord. Det er fuldstændig magisk. Kagebuffeten koster 150 kroner. per mand og inkluderer også kaffe, kakao med flødeskum, te, juice og frugt. Indtag kagerne i en af Fru Petersens skønne stuer i rokoko-stil eller i den smukke have, der står i fuld flor. Det er en vidunderlig oplevelse, jeg vil huske for evigt!
Fiskebuffet hos Allinge Røgeri og mange flere
Har du været på Bornhom, hvis du ikke har prøvet en af øens mange fiskebuffeter? Min familie og jeg havde en skøn oplevelse på Allinge Røgeri, der byder på overdådig fiskebuffet med alt, hvad hjertet begærer fra sild til laks, bornholmersalat og kartoffelsalat. Du kan snildt også prøve et andet af øens Røgerier med fiskebuffet, alt efter hvor på øen du befinder dig.
Yndig gade i Allinge
Fine dining på Bornholm
De seneste år har Bornholm formået at positionere sig som en ø, der emmer af høj kvalitet. Det gælder deres produkter (tænk Lakrids by Johan Bülow og Gorms Pizza), deres mad og deres restauranter. Derfor findes der et væld af fine dining gourmetrestauranter, hvor den får en over nakken i forhold til kvalitet. Alt efter hvad dit humør og dit madbudget er til, bør du besøge i hvert fald én af de sublime restauranter, der hver især har modtaget priser og Michelin-stjerner.
♥ Michelin-stjernede Kadeau i Aakirkeby byder på både frokost- og aftenmenuer.
♥ Christianshøjkroen i Aakirkeby byder på smørrebrød og upscalede danske retter. Du får fire retter for 500 kr.
♥ Fredensborg Badehotel i Rønne – det smukke hotel med havudsigt inviterer på overdådig fiske- og skaldyrsbuffet til frokost og middag med fantastiske franske specialiteter.
♥ Hotel Nordlandet i Sandvig ligger fantastisk med vue over klipper og hav. Det er menuen også inspireret af – bornholmske specialiteter og det nordiske køkken. Du får fire retter udvalgt af køkkenet for 550 kr.
♥ Melsted Badehotel tager udgangspunkt i sæsonens lokale råvarer og byder på en lækker menu. En af menuens signaturretter er rødspættefilet. Fire retter koster 400 kr. og bliver serveret med havudsigt on the side.
♥ Le Port i Hasle byder på udsigt til solnedgang over Hammershus. Menuen fokuserer på bornholmske råvarer, bæredygtighed og nordisk mad.
Smukke huse overalt hvor øjet ser
Drinks eller kaffe og kage hos Bay Frost i Listed Havn
Listed Havn er en lokal favorit og på den interimistiske café Bay Frost, kan du nyde havnen og udsigten med en god drink i hånden. Er du mere til det søde, kan du også nyde kaffe og hjemmebagt kage. Desuden kan du købe lækre læbepomader lavet af Signe Bay Frost på Bornholm i caféen.
Strandbar Syd-øst for paradis i Svaneke
En lille gåtur væk fra Svaneke Havn ligger en bid af paradis. Strandbaren der består af et skur, en formidabel beliggenhed og en masse havemøbler holder åbent dagen lang og byder på morgenmad, frokost, is, øl, drinks, livemusik og en gang i mellem en omgang strandyoga. Her er
Svaneke Is lavet på Bornholm
Det er sommerferie og is skal der til. Nyd den hos Svaneke Is, hvor den er lavet lokalt og på bornholmske jersey-køer. Så bliver det ikke bedre.
Pizza hos Bonalâs i Svaneke
I den yndigste baggård ligger Bonalâs, der nyfortolker pizza med lækre og spændende toppings. Et eksempel er pizza med langtidsbraiseret lammebov og skank fra lokale Hallegaard og syltede rødløg eller en vegetarpizza med spinat, fransk gedeost, rabarberrellish og valnød. Nam!
Is på klipperne hos Kalas i Sandvig
Denne fantastiske familieejede isbar ligger bogstavelig talt på klipperne. I det tidligere kølehus brugt til at opbevare is til fiskernes fisk, bliver der nu brygget kaffe, serveret kager og boller, og sidst men ikke mindst langet is over disken, som nok er det, Kalas særligt er kendt for. Isen bliver lavet efter humør og hvad, der er til rådighed. Isens ingredienser findes nemlig på Bornholm i form af bær, frugt og mælk. Find et godt spot med udsigt over havet og klipperne med den fantastiske is i hånden.
Levertranfabrikken i Snogebæk
I en tidligere levertransfabrik i Snogebæk Havn bliver der nu bagt pizza på nøje udvalgte lokale råvarer. De bliver bagt i en italiensk brændefyret stenovn. Udover antipasti og pizza, kan du også få lækre croissanter og kaffe til morgenmad hos Levertranfabrikken.
Kulturhuset Fabers i Allinge
I de smukke gader i Allinge ligger en gammel bondegård i bindingsværk, der nu er forvandlet til et kulturhus med café og kunst. Udover at indretningen af noget så smuk, byder Fabers på god kaffe og kage, kunst, kulturevents og koncerter.
Kaffe, frokost og drinks hos Norresan i Gudhjem
Atter en kaffebar med sublim beliggenhed og underskøn udsig. Hos Norresan kan du få morgenmad, kaffe, smørrebrød til frokost og gode drinks, der især passer godt til en aften med udsigt over havet, mens skyerne bliver farvet lyserøde af solen, der går ned over øen.
Lille, yndige Sandkaas Strandbar
En rask gåtur fra havnen i Allinge (som desuden byder på en fantastisk udsigt!) ligger den lille strandkiosk Sandkaas Strandbar med udsigt over en lille strandlagune. Her kan gæsterne slænge sig i de fine bambusmøbler med udsigt over havet dagen lang og nyde både morgenmad, sandwich, tapas, is (fra Kalas!), øl og kaffe serveret af Sandkaas Strandbar. Sommeren lang inviterer strandbaren også på morgenyoga på stranden. Det er ypperlig idyl!
De smukke gammeldags røgerier pryder stadig Bornholm den dag i dag
God mad og vin hos Provianten i Gudhjem
På havnen liger Provianten, hvor hyggen hersker. Provianten er vild med vin, så er du glad for naturvin, er det her, du skal hen. Du kan tilmed også købe vin med hjem fra biksens vinhandel. Derudover byder den lille restaurant på dagens ret, og rammer du den rigtige dag, kan det være, der er en lille koncert på havnen.
Burgere hos Spektakel i Gudhjem
Med udsigt over smukke Gudhjem og en yndig have ligger Spektakel, der byder på fabelagtige burgere lavet af naturkvæg, der græsser ved Hammershus. Så bliver det vist ikke mere lokalt. Spektakel har også frokost, kage og tapas på menuen, der ligeså er lavet af lokale, lækre råvarer.
Der findes et utal af yndige badehoteller med udsigt på Bornholm
Her skal du overnatte på Bornholm
Der findes masser af overnatningsmuligheder på Bornholm, fra vandrehjem, til campingpladser, havne (hvis du er med båd!), hoteller, badehoteller, Airbnbs, bed & breakfasts og feriehuse. Det er altså op til dig at finde din foretrukne overnatningsstil. Her er fem gode idéer til overnatning på Bornholm.
♥ Næsgaarden pensionat + køkken i Allinge er så autentisk, som det bliver. Pensionatet har 14 simple men skønne værelser i det skæve, gamle bindingsværkshus. Haven er frodig af blomster og frugttræer, og som gæst er du så heldig at nyde morgenmadsbuffeten her. Desuden sælger Næsgaarden dagligt ud af deres lækre bagværk og kager. Er du ikke overnattende gæst, bør du alligevel smutte forbi til en bid mad og opleve den skønne have.
♥ Fredensborg Badehotel er i moderne stil og ligger tæt på Rønne. Fra værelserne får du vidunderlig havudsigt, og så kan du nyde en formidabel middag på hotellets sublime restaurant.
♥ Melsted Badehotel ligger tæt på Gudhjem og er helt unikt bygget i 1930ernes funkisstil, som du også kender fra Arne Jacobsen. Indretningen er i skøn ‘sommerhusstil’.
♥ Green Solution House i Rønne har vundet EUs miljøpris for dets bæredygtige tiltag, og så har selve bygningen været kåret som årets byggeri i Danmark. Det nytænkende hotel er bygget på 75 bæredygtighedsprincipper, og så får du lækker morgenmad med.
♥ Grønbechs Hotel + Restaurant Vilhelm er endnu en af de lækre overnatningsmuligheder, Bornholm byder på. Grønbechs Hotel er en gammel klassiker med smuk, skandinavisk indretning. Derudover har hotellet en lækker restaurant, Restaurant Vilhelm, som i den grad bør opleves!
Her skal du shoppe på Bornholm
♥ Shopping i Rønne – i øens største by Rønne, finder du mange af de klassiske butikker – Flying Tiger, Søstrene Grene, H&M og du kender resten.
♥ Hallegaard Gårdbutik i Østermarie – I en skøn bondegård ligger Hallegaard, hvor du både finder en butik og en café. De byder på lokale specialiteter, som du kan nyde på stedet eller tage med hjem. Prøv lokalt kød, pålæg og pølser i ægte bornholmerstil.
♥ Torvehal i Rønne – I et tidligere slagteri er samtlige lækre, bornholmske specialiteter samlet, fra øl til gin, kød, slik, kage og skønhedsprodukter. Her kan man snildt købe sig fattig. Det er lidt en mini-udgave af Københavns Torvehallerne. Der er også mulighed for at sidde ned og nyde mad og drikke på stedet. Besøg også butikkens baggård, hvor der ligger et lille kafferisteri.
♥ Roger i Svaneke – Genbrugstøj når det er bedst. Tænk Episode i Pisserenden, blot på Bornholm.
♥ Galleri og værksted by Pernille Bülow + Lakrids i Svaneke – Lakridskongen og hans mor holder til (eller deres lækre varer gør!) i concept store i Svaneke. Her kan du få lakrids-softice (JA TAK!), smukke mundblæste glasvarer som Bornholm er kendt for og andre lækre sager.
♥ Madam Stolz i Listed – Interior og boligsager fra skønne tæpper, fine vaser og flotte lamper inspireret af Bornholms natur. Du finder brandets flagshipstore i Listed.
Det skal du se på Bornholm
♥ De fleste byer på Bornholm er som taget ud af et eventyr. Stokroser pryder facaderne på de hundrede år gamle bindingsværksgårde, og der er lutter idyl. Gå ture i Allinge, Gudhjem og Svaneke. Svaneke er kåret som landets smukkeste købstad, og hver lørdag i sommerhalvåret er der skønt marked i byen.
♥ Gæstgiveren i Allinge – Et vaskeægte hotspot på Bornholm, som du stensikkert har hørt om – medmindre du har sovet i timen. Hver sommer åbner Gæstgiveren og byder på fest og farver, mad, sjov og koncerter af rimelig store navne fra Poul Krebs til Jada og Lukas Graham. Der er gang i den hos Gæstgiveren!
♥ Kaffeslottet i Gudhjem – En rask gåtur op ad bakke fra Gudhjem havn, finder du Kaffeslottet, der troner over øen. Kaffeslottet er ikke et egentligt slot, men går under det navn, da det blev opført i 1912 af kaffeengrosserer som hans feriebolig. Slottet blev bygget af rester fra den nedrevne Hovedbanegård i København. Det er mondænt og noget af en kontrast til de andre slags bygninger, der pryder Bornholm. Huset var til salg for nogle år siden og er et privat hjem.
♥ Gaarden – Madkulturhus + Melstedgård Landbrugsmuseum – Hos Gaarden får du flere slags oplevelser i en. Det er nemlig et kombineret frilandsmuseum, der præsenterer landbrugshistorie og madkultur på Bornholm tilbage fra 1800-tallet. Du kan også besøge Skafferiet, en butik og café, der serverer lækre, bornholmske specialiteter. Skafferiet er gratis at besøge. Og sidst men ikke mindst kan du besøge det smukke Madkulturhus og opleve bornholmsk madkultur gennem sjov og leg. Museet koster 90 kr. for folk over 18 år, og du kan købe en kombibillet for 125 kr., der også giver adgang til Erichsens Gård, Hjorths Fabrik og Bornholms Museum.
♥ Vingården i Aakirkeby – På Bornholms største vinmark producerer Vingården Lille Gadegaard deres egen vin. Udover vin og vinmarker kan du opleve gårdens dyreliv med heste, grise, køer og får, Vingårdens egen hjemmelavede is. Og for at det ikke skulle være nok, har stedet også en restaurant, der serverer frokost og middag. En bornholmsk perle!
Spændende museer på Bornholm
♥ Erichsens Gård i Rønne – Den smukke lyserøde og fredede bindingsværksgård er fra 1800-tallet, og fungerer i dag som en del af Bornholms museum. Her kan du opleve, hvordan gården var den gang, smage gammeldags pandekager i gårdens køkken og nyde te og kaffe eller hjemmebragt madpakke i gårdens idylliske have. Indgang til voksne over 18 år koster 50 kr., børn er gratis.
♥ Hjorths Fabrik keramikmuseum – Kom på besøg i en 150 år gammel keramikfabrik og oplev hvordan stentøj bliver produceret efter de oprindelige metoder. Du kan også få lov til at dreje din egen keramik.
♥ Bornholms Museum – På tværs af træ etager kan du opleve Bornholms historie, fra arkæologi, søfart, da øe nvar under russisk besættelse og gamle artefakter som legetøj.
♥ Bornholms Kunstmuseum – Er du til kunst er Bornholms Kunstmuseum et besøg værd. Museet ligger på en fantastisk naturgrund mod Helligdomsklipperne. Inden for kan du opleve kunst af bornholmere fra 1800-tallet til nu.
Vild natur – Det skal du opleve
Når det kommer til natur, er Bornholm helt unik og skiller sig ud fra resten af Danmark. Her finder du nemlig natur, som ikke kan opleves andre steder i det ganske land, fra vandfald til klipper.
Ekkodalen – Som navnet antyder, kan du råbe og få et godt ekko som svar i denne naturseværdighed – det skal selvfølgelig testes!
Hammershus – Intet mindre end Nordeuropas største borgruin, der stammer tilbage fra middelalderen. Et must på Bornholm!
Opalsøen – Går du fra Allinge mod Hammershus, kommer du forbi smukke Opalsøen på vejen. Opalsøen er et stenbrud brugt af bornholmerne til at eksportere granit.
Døndalen – Her finder du Danmarks største vandfald på cirka 20 meter. Tør du, kan du tilmed klatre øverst op og balancere på den sten, der står og troner øverst på vandfaldet.
Dueodde strand – er måske landets fineste strand med klart vand og fin, fløjlsblød sand. Her kan du dase dagen land og smutte en tur op i strandens fyrtårn og nyde udsigten.
Helligdomsklipperne – Find klatreskoene frem og tag en tur til Helligsdomsklipperne – det er rå natur, så det batter. De højeste af klipperne er 10 meter høje. Du kan få meget tid til at gå med at kravle rundt på klipperne og opleve klippehuler.
Et lillebitte ø-samfund på Christiansø
Posthuset på Christiansø
Christiansø – En lille sejltur fra Bornholm ligger Christiansø, et mini ø-samfund, hvor der bor cirka 90 mennesker. Du kommer til øen med en lille færge fra Gudhjem. Christiansø har en kirke, et af landets mindste skoler, en lille købmand og et posthus. Du kan besøge øen på en dagstur fra Bornholm, og du kan også tage telt med og overnatte her. Øen er en helt unik oplevelse – jeg formåede at føle mig meget isoleret, det døgn jeg tilbragte her. Øen er forbundet til Frederiksø med en lille gangbro, og herfra kan du se sæler.
Rundkirker – Bornholm er kendt for sine rundkirke, som navnet antyder – en rund kirke. Lidt spøjst men et must at se (og så er de ret fine på billeder!). De ligger rundt omkring på øen, så er du i bil, skal du nok få en med på vejen.
Hvis du er nået til vejs ende i min lange bornholmerguide, fortjener du et klap på skulderen. Jeg håber, du kan bruge mine tips, og at du vil få skønne oplevelser på Bornholm.
Noget af det jeg holder allermest af er at dokumentere mine rejseoplevelser fra hele verden og dele de allerbedste i mine hippe rejseguides her på bloggen gratis for mine læsere. Ligeså givende det er for mig personligt, ligeså et utaknemmeligt arbejde er det også. Hvis du synes om mine guides, som jeg håber kan give dig fantastiske oplevelser, så vil jeg være evigt taknemmelig for et tilskud, der gør, at jeg kan fortsætte med at forfatte rejseguides til hele verden. Har du lyst til at støtte mit arbejde, kan du sende et tilskud på Mobilepay, telefonnummer 53623231. TAK ♥
A princess experience at the K West …
10 destinations in the world I want to …
Paris in April // Guide
Bornholm, Bornholm guide, guide til Bornholm
Previous Post Danmark, åbn nu grænserne for kærester fra udlandet!
Next Post Når fremtiden føles usikker og truende